इंदौर, मध्यप्रदेश/नगर संवाददाताः पीओके में सर्जिकल स्ट्राइक के बाद पाकिस्तान को मिल रहे चीन के समर्थन का विरोध तेज हो गया है। इंदौर में सामाजिक संगठनों ने सड़कों पर उतर कर चाइनीज सामान की होली जलाई. गुरुवार सुबह शहर के राजवाड़ा पर हुए इस विरोध प्रदर्शन में पाकिस्तान और चीन के खिलाफ जमकर नारेबाजी की गई। इसके बाद चाइनीज सामग्री को आग के हवाले कर दिया गया। पीओके में सर्जिकल स्ट्राइक के बाद चीन के रुख से देश में काफी गुस्सा हैं। राजनीतिक और सामाजिक संगठनों ने भी चाइनीज सामान के बहिष्कार का ऐलान किया है। मध्य प्रदेश के कई शहरों में जिला प्रशासन और पुलिस ने बकायदा आदेश जारी कर चाइनीज पटाखों की बिक्री पर रोक लगा दी हैं। वहीं, सहकारिता मंत्री विश्वास सारंग ने भी चाइनीज सामान बेचे जाने का विरोध किया हैं। कुछ इसी अंदाज में पड़ोसी मुल्क के सामान का बहिष्कार किए जाने का भाजपा महासचिव कैलाश विजयवर्गीय ने भी विरोध किया था। हालांकि, विजयवर्गीय ने बाद में इससे जुड़े ट्वीट को हटा दिया था।